Je Johanz, sires de Valéri, fais à savoir à touz céans qui verront cestes presentes lestres que je ai vendu et octreié et quicté perdurablement à noble dame, à Agneis, dame de Borbon et à ses hors, por trois cenz livres de torneys desquex je ai eu et receu de la dite dame paye plenière et entière en deniers contez, la ville de Symeaustre et la ville de Monteignic, tel droiture com je i avoie ne poée avoir, et toutes les choses que je avoie entre Aler et Séoule; les quex choses sont dou fié à la dite dame de Borbon, et toute justise grant et petite des choses devant dites. Et ai promis et juré à tenir et garder la dite vende et que je n’irai encontre por moi ne por autrui, encors garentiré et défendré à la dite dame et à ses hers les dites choses vers touz homes. Et de celles choses dessus devisées je me sui desvestiz et en ai vesti la dite dame et ai obligé en la main à la dite dame de Borbon touz mes biens moubles et non moubles à tenir la dite vende. Ou tesmoing de laquel chose je ai sce[lés] ces présentes lestres de mon seaul, et ai requis à noble baron à Hugue, duc de Bergoigne, que il metet son séaul en cestes présentes lestres aviaul lou mien seaul. Et nos Hugues, dux de Bergoigne, à la requeste dou dit seignor de Valeri, avons mis nostre séaul en cestes présentes lestres. Ce fut fait en l’an de Grâce mil et deux cenz et sexante et sept, au mois de févrer.